Document ID: 32003D0763

Komisjoni otsus,
15. oktoober 2003,
millega kehtestatakse Cabo Verdest pärit kalatoodete impordi eritingimused
(teatavaks tehtud numbri K(2003) 3651 all)
(EMPs kohaldatav tekst)
(2003/763/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud määrusega (EÜ) 806/2003 [2]), eriti selle artiklit 11,
ning arvestades järgmist:
(1) Komisjoni nimel on Cabo Verdesse tehtud kontrollkäik, et kontrollida ühendusse saadetavate kalatoodete tootmis-, ladustamis- ja lähetustingimusi.
(2) Kalatoodete tervishoiukontrolli ja -järelevalvet käsitlevate Cabo Verde õigusaktide sätteid võib käsitada samaväärsetena direktiivi 91/493/EMÜ sätetega.
(3) Direcção-Geral das Pescas (DGP) - Ministério do Ambiente, Agricultura e Pescas on võimeline tõhusalt kontrollima kehtivate õigusaktide rakendamist.
(4) DGP on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise kohta kalatoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.
(5) On asjakohane ette näha üksikasjalikud sätted Cabo Verdest vastavalt direktiivile 91/493/EMÜ ühendusse imporditud kalatoodete kohta.
(6) On vaja koostada ka heakskiidetud ettevõtete, kalatöötlemislaevade ja külmhoonete loetelu ning samuti loetelu külmutuslaevade kohta, mis on varustatud vastavalt nõukogu 16. juuni 1992. aasta direktiivile 92/48/EMÜ, milles sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ artikli 3 lõike 1 punkti a alapunktile i. [3] Kõnealused loetelud tuleks koostada DGP poolt komisjonile esitatud teabe põhjal.
(7) Kuna käesoleva otsusega antakse uuesti luba kalatoodete impordiks Cabo Verdest, ei ole üleminekuperioodiks vajadust ning kolme päeva pikkune ajavahemik on loast teavitamise tagamiseks piisav. Seetõttu võib importi sellest riigist lubada kolm päeva pärast käesoleva otsuse avaldamist Euroopa Liidu Teatajas.
(8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direcção-Geral das Pescas (DGP) - Ministério do Ambiente, Agricultura e Pescas on Cabo Verde ametlik asutus, mis kontrollib kalatooteid ja tõendab, et need vastavad direktiivi 91/493/EMÜ nõuetele.
Artikkel 2
Cabo Verdest ühendusse imporditavad kalatooted peavad vastama artiklites 3, 4 ja 5 sätestatud nõuetele.
Artikkel 3
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
2. Kõnealune sertifikaat tuleb koostada vähemalt ühes selle liikmesriigi ametlikus keeles, kus kalatooteid kontrollitakse.
3. Sertifikaadil on DGP esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Tooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
Artikkel 5
Välja arvatud külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustumatult sõnad "CABO VERDE" ja päritoluettevõtte, kalatöötlemislaeva, külmhoone või külmutuslaeva registreerimis-/loanumber.
Artikkel 6
Käesolevat otsust kohaldatakse alates 27. oktoobrist 2003.
Artikkel 7
Käesolev otsus on adresseeritud liikmesriikidele.
Brüssel, 15. oktoober 2003

Labels: 0
3
18
6